O Mirbat: na vanua ni veiraravui ka ratou ravuravu kina na lewe 9 na SAS kei na 250 vakacaca na meca.
E dodonu mo yaloqaqa me o rawa ni bula.
Na ka ga au leqataka meu kua ni biuti ratou sobu na noqu i tokani.
E sa tu e matai keitou na yameyame, na wai cevata e na yagoi keitou, na kaukamea e na yaloi keitou
Oya na veika e vakaraitaka o Pete Wignall na SAS ka bula mai Mirbat
Oman
O Oman na vanua e tiko kina na Strait of Hormuz, ka malele mai kina o Bolatagane ka vakatauci tiko mai kina na lewa nei Imams kei Sultans, ia, e vanua katakata ka dau batabata ena bogi.
E tiko kina na vanua veivatuvatu ka i vovo ni ulunivanua kama (volcano) ka bucabuca vinaka kei na kena veikau leleka.
E na 1970 e a vakayacori e dua na vuaviri na kena sagai me vakamalumalutaki na veiliutaki vaka Sultan.
O koya na veiliutaki vou ko Qaboos bin Said ka vakatabakidua nona rai ni veiliutaki ki na Ceva, oya e na nona sureta kina na mataivalu na SAS me ratou na rawa ni veivuke e na kena wali na leqa mai vei ira na dauvakacaca.
Na lawalawa qo ni SAS era mai cakacaka tiko vaka dauniveiterenitaki oya na BATTs (British Army Training Teams).
E dua gona na timi ni veiterenitaki qo e ratou a laki veiqaravi e Mirbat, e dua na tauni lailai voleka i baravi
Na SAS e dua na matailawalawa e na mataivalu ni Bolatagane ka ra terenitaki ka ra vakatokai me ra Firqat ka ra dau soli ka ni loloma kei na veivuke vakabibi e na veiqaravi ni tabana ni bula, na caka gaunisala kei na koronivuli ka me rawa ni ra raica kina o ira na dau vakacaca me ra malele mai kina.
A toso vinaka sara na veika era vakayacora na SAS ka vakavuna me ra tu vakarau na matailawalawa na meca ka ra vakatokai na Adoo e na nodra digia e rauta ni ra lewe 250 na tamata i valu ka ra buta vinaka tu e na vakayagataki yaragi e na kena veimataqali e na tauni qo o Mirbat ka me ra sikabotea na vale ka ra vakarurugi tiko kina na SAS ka ratou lewe ciwa na kena sotia.
Na vale ka ratou tiko kina na SAS (BATT house) kei na kena taqomaki
E na i ka 19 ni Jiulai 1972, ka ni sa ratou vakavakarau tiko na lewe ciwa qo me ratou na vakacavara na nodratou gauna ni veiqaravi e Mirbat. E a digitaki vianka na siga ni kaba vakaivalu qo.
Me vaka ni gauna ni draki batabata, kani dau kabukabua na kena mataka.
O i ratou na i lawalawa lewe 250 na dauvakacaca qo e ratou vakaiyaragi tu e na dakai ka yacana na ak-47Kalashnikovs, na misini qani lelevu, mota, na rokete kei na Carl Gustav 84mm.
Na lawalawa qo na adoo e ra mataivalu e na i veta e cake ka ra kena dau e na i valu. Ia qo e dua na kaba vakaivalu e na nodratou na gadreva me ratou na taura na tauni qo o Mirbat.
Ia, na i sasabai ga kei Mirbat oya na BATT house ka ratou tiko kina na lewe 9 na SAS.
E 100 na mita mai na vanua e ratou tiko yani kina na SAS e tiko kina e dua n avale se i tikotiko ka nona e dua na turaga ka ra tawana tiko e lewe 30 na tamata ni valu ka ra vakayaragi tale tikoga e na dakai ka yacana na Lee Enfield .303 rifle.
E na 700 tale na mita kina loma ni vanua e dua tale na i tikotiko ka tiko e loma e 25 na mataivalu ka ra veiqaravi tiko vakaovisa ka ra vakayaragi ka tiko kina na dakai qo na 25pdr ka yadrava tiko e dua na dauvana ni Oman.
Na dakai qo e dau tiko vinaka e na gauna e dau vakayagataki kina ka dau ravuravu e na kena vakadomobula.
Na waya vakaicoga ga ka viribaita tiko na tauni kei na vanua e ratou tiko yani kina na lewe 9 na sotia yaloqaqa qo ni SAS.
O i ratou na lewe 9 qo ko
1. Kavetani Mike Kealy yabaki 23 ka dau vakatulewa tiko e na veitoso kece me vakayacori.
2. Pete Wignall ka yadrava tiko na delavuvu ni vale ka taura tiko na misiniqani.
3. RoGer Chapman kei na nona misiniqani ka yacana na 7.62mm e dabe tale tikoga e na dela ni vale.
4. Sek Takavesi ka toka e na kena vakarautaki na mota e na qara ka keli vakamatau tiko e na matanivale ka ratou yadra tiko yani kina.
5. Harris (Fuzz) e rau veitomani tiko kei Sek e na mota.
6. Bob Bradshaw ka taura tiko na dakai e 7.62 na mm.
7. Talaiasi Labalaba ka taura tiko na dakai ni Oman ka yacana na Walid Khalfan.
8. Reynolds.
9. Tommy Tobin.
Tekivu me ra vanavana mai na meca
E na mataka e rogo yani e lima na cabolo ni dakai oya e na nodra sa taketataka na i lala ni meca qo na vanua ni yadra o gendarmerie ka ratou yadrava tiko e lewe 8 na sotia e rauta ni 800 na mita kina Vualiku.
E mate kina e lewe 4 na Gendarmerie ka ratou dro bula na kena vo.
Vakasauri ga e cabolo e ono na gasaukuro ka rauta ni 2000 na mita mai na Vualiku ka sa tekivu me cabolo tiko na vanavana.
E rua tale na matalawalawa ni meca qo ka ra vakatokai na Adoo e ra sa tekivu me ra kabata yani na tauni.
E sa vaka me qai katakata cake ga na nodratou sa vanavana tiko mai na Adoo.
Ia, o iratou na SAS e ratou sega ni bau vanataka na dakai ka dabe tiko e na delavuvu ni vale.
A mani mai qiri o Pete Wignal ki Um al Gwarif, ka rauta ni 40 na maile ena vanua e ratou tiko kina e na talevoni ka yacana na PRC 316.
E na kena vakuru na kacabote ni gasaukuro e na vanua e ratou tiko kina na SAS e a mani biuta o koya na ka e dodonu me tukuna ka vaka oqo ne OA qo ga o 82. ka kaukauwa tiko qo na veiraravui wawa, tuba (OA this is 82. Contact. Under heavy fire. Wait. Out.).
A mani lesu cake tale kina dela vuvu ka gole o Labalaba kina qara e tiko mai kina na dakai me laki vakaygataka na dakai ni Oman qo. Na vanau ni yadra ka vakatokai na DG Fort e a mani lau gasau mai na dakai ka vakatokai na 75mm recoilless rifle.
E na 6 na kaloko e na matakacaca e 40 na meca era sa tekivu tabili yani kina DG Fort. E a nanuma o Kealy de o ratou na lawalawa ni firqat e ratou sa lesu tale mai e na yadra.
Ia, na yadra ka tiko e na Wali fort e sa tekivu vanavana. E rau sa yavala talega o Wignall kei Chapman me rau vanavanalaki ira na adoo e na bai waya. E a vakadodo vinaka o Bradshaw ka vanataka yani na nona dakai ka lau gasau kina na nodra i liuliu na adoo mai na nona dakai ka yacana na SLR.
E ra sasaga na adoo me ra dreta na waya mai na ligadra. Era kaba mai vakararaba ka rauta ni ra lewe 10 dua na i lawalawa ka salavata na kena vanataki tiko na dakai ka yacana na 25pdr.
E ra sa wavokita na meca na tauni. E na talevoni (walkie-talkie) e sa vakaraitaka mai o Labalaba vei Kealy ni sa lau gasau o koya ka lauta na kalina.
Ka sa tekivu me malumu talega mai na vanavana.
E taura mai vakalevu o Takavesi na wainimate ka gole yani kina qara ka tiko mai kina na dakai ka rauta ni 700 na mita na kena yawa.
Oya talega na sikoa ni veigauna mai vua e dua na dauqito rakavi. E a rawata me gole sara ki na DG fort me laki kere veivuke.
A mani tadola mai na katuba ka mani gole mai vua e dua na dauvana ni Oman e yacana o Walid Khalid ka mai vukei koya.
E na nodrau sa suka tale ki na qara ka ratou vuni tiko kina e na vuku ni veivanavanai a mani lau gasau na ketei Khalid.
E rau vanavana yani o Labalaba kei Takavesi ka salavata na nodra qasi voli yani kei na vanavana.
A mani lau gasau talega na tabai Takavesi ka vaka kina na uluna kei na dakuna.
Ia, o Labalaba e a mani vakatawana na dakai bibi qo ka rawata me laveta taudua me tekivu vanalaki ira kina na meca.
E na 7 na kaloko e na mataka a sa tekivu me vakamalua mai ka vakanomodi na veiraravui oqori .
A mani vakayacori tale na qiri ki na nodratou valenivolavola liu e Salalah me rawa ni gole mai na waqavuka (helicopter) me mai usana na mavoa kei na kerekere ke rawa talega ni bau gole mai na waqavuka ni valu.
A mani sega ni dua na retio me rawa ni veitaratara kei ratou na tiko e na qara ka vakayacori tiko kina na veivanavanai.
A mani rau gole yani o Kealy kei Tobin e na vanua ka caka tiko kina na vanavana ka rau raici Labalaba ni se vanavana tikoga kei Takavesi e na nona vanataka tiko na nona dakai ka yacana na SLR.
Ia, o Khalid na turaga ni Oman e sa mavoa levu tu. E na nona se qai tekivu me vukei koya o Tobin a mani lau gasau talega.
E vakuru na vanua e na rogo ni gasaukuro ka ra sa bote mai na meca ka ra lako curumaka mai na bai waya ki na vanua e ratou tiko yani kina o Laba kei Savesaki.
E na nona sa tekivu me gole o Labalaba ki na nona 60mm na mota, a mani lauvana na domona ka mate kina.
E a vanataka tiko o Kealy na nona SLR vei ira na meca.
A mani vakaroti na BATT fort e na retio me vakarautaka na mota ka me rawa ni veitokoni e na misiniqani mai na loma ni vale.
A mani sega ni rawa ni lako sobu kina o Harris kei na mota ka mani roqota ga i serena ka me rawa ni veisautaka na vanavana.
E na qara ka ratou vuni tiko yani kina e a qiqica yani na gasaukuro viritaki ka mani sega ni laki kacabote. E vakasauri ga ka rauta ni 30 na mita na kena cere e sa basika mai kina na waqavuka ni valu me mai veivuke.
E vanataki yani na misiniqani kei na mota vei ira na Adoo.
E rau vakaraitaka o Kealy kei Bradshaw na vanua me vakanamata kina na waqavuka qo.
E na baravi vaka ki na Ceva ni taoni, e rauta nira lewe 23 na tagane e na G squadron SAS e ratou a vakalutulutu mai kei na nodratou misiniqani ka vakatokai na GPMG.
E ratou sa vakanamata ki na vanua e cabolo tiko mai kina na veivanavanai ka gole vaka ki Mirbat.
Na nodra veivuke talega e so na Firqat a mani vakagalalataki rawa kina o ira na Adoo mai kea. A mani oti na i valu qo ni sa laki oti tiko na veimama ni tinikarua (12.30) e na sigalevu.
A vakayalia na SAS e rua na lewe ni nona mataivalu oya ko Labalaba kei Tobin.
A mavoa sara ga vakaca o Takavesi. Ni oti na i valu e mate era lewe 38 na Adoo era a kau matemate mai, ia, e yacova sara na 80 era mate ena i valu qo.
E a suka tale na i lawalawa na Adoo ka ra a kauta vata talega e so na nodra mataivalu ka ra sa mate.
Na i veivanavanai qo esa i tosotoso sara ga ni dua na i valu. E na 1976 sa mai oti kina na i valu qo.
A soli vei Mike Kealy na nona cegu vakalekaleka e na nona a vakaitavi e na i valu qo.
Ni oti na i valu a mani gole kina o koya me laki veivuke vei ira na Firqat me ra na lesu tale mai vakavinaka ena nodra veiqaravi tiko vakayadra.
O Tobin kei Bradshaw a mani soli vei rau na metali mai na mataivalu.
E dodonu me soli vei Labalaba na koroi ka vakatokai na Victoria Cross e na nona soli bula. E rairai na bula vakapolitiki e Bolatagane ka mani vinakata kina me tabonaki na veika oya.
E na qai tomani tale yani.
fij_Latn fij_Latn fij_Latn fij_Latn fij_Latn fao_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn knc_Latn plt_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn